**О Д Г О В О Р И**

**НА ИНИЦИЈАТИВЕ ПОСТАВЉЕНЕ НА 3. СЈЕДНИЦИ СКУПШТИНЕ ГРАДА БИЈЕЉИНА ОДРЖАНОЈ 29. ДЕЦЕМБРА 2016. ГОДИНЕ**

**1. РИСТО САВИЋ, одборник из Бијељине**

ИНИЦИЈАТИВА:

„У улици Лозничка налази се трафостаница на лошој локацији гдје су учестале саобраћајне незгоде са мањим и већим штетама. У посљедних шест година четири пута су ударала путничка возила у трафостаницу.Треба учинити нешто да „ Електро-Бијељина“ заштити или измјести трафостаницу.

ОДГОВОР:

Предметна трафостаница изграђена је у складу са грађевинском дозволом.Овлашћена лица Одјељења ће изаћи на лице мјеста ради утврђивања чињеничног стања и предузимања одговарајућих мјера за повећање безбједности саобраћаја на датој локацији, односно постављање саобраћајне сигнализације и других елемената заштите.

ОДГОВОР ДАЛО: ОДЈЕЉЕЊЕ ЗА СТАМБЕНО-КОМУНАЛНЕ ПОСЛОВЕ

И ЗАШТИТУ ЖИВОТНЕ СРЕДИНЕ

**2. МИЋО ЖИВИЋ, одборник из Доњег Црњелова**

ИНИЦИЈАТИВА:

„ Покрећем иницијативу да се донесе Одлука о изгледу фасада у центру града, а да се обнова тих фасада суфинансира из буџета Града.“

ОДГОВОР :

Град Бијељина према важећој Одлуци суфинансира обнову фасада у износу од 30%. Ради достављања изјашњења о изгледу фасада, иницијатива је прослијеђена Одјељењу за просторно уређење.

ОДГОВОР ДАЛО: ОДЈЕЉЕЊЕ ЗА СТАМБЕНО-КОМУНАЛНЕ ПОСЛОВЕ

И ЗАШТИТУ ЖИВОТНЕ СРЕДИНЕ

**3. ДАНИЈЕЛА ЂУКИН, одборница из Бијељине**

ИНИЦИЈАТИВА :

Покрећем иницијативу да се Водоторањ уреди и да буде „светионик Града“.

ОДГОВОР :

Прихватамо иницијативу, а Град Бијељина ће у складу са финансијским могућностима покушати да реализује наведено.

ОДГОВОР ДАЛО: ОДЈЕЉЕЊЕ ЗА СТАМБЕНО-КОМУНАЛНЕ ПОСЛОВЕ

И ЗАШТИТУ ЖИВОТНЕ СРЕДИНЕ

**О Д Г О В О Р И**

**НА ОДБОРНИЧКА ПИТАЊА ПОСТАВЉЕНА НА 2. СЈЕДНИЦИ СКУПШТИНЕ ГРАДА БИЈЕЉИНА ОДРЖАНОЈ 16. ДЕЦЕМБРА 2016. ГОДИНЕ**

**1. Љубиша Петровић, одборник из Доњег Црњелова**

ОДБОРНИЧКО ПИТАЊЕ:

„Зашто се парцела означена као к.ч. 2257 к.о. Доња Чађавица површине око 160 дунума, уназад 10 година уступа на обраду само одређеном броју људи без јавне лицитације имајући у виду да постоји одређен број и других пољопривредника који би узели учешће на јавној лицитацији.“

ОДГОВОР:

Службеници Одјељења за пољопривреду су у Управи за геодетске и имовинско-правне послове Подручна јединица Бијељина тражили да се идентификује наведена парцела како би се дошло до уписа корисника и власника наведене парцеле. Увидом у списе констатовано је да к.ч. 2257 у К.О. Доња Чађавица не постоји.

ОДГОВОР ДАЛО: Одјељење за пољопривреду